讀江西詩呈游光化料院
作者：蔡沈
朝代：宋

paragraphs: 江西多秀士，卓躒相後先。
其中最翹楚，無出黄陳前。
森然插天幹，琢削草舍椽。
羌童扣金石，越女調管絃。
非無要妙音，難與韶濩傳。
王風惜云遠，屈宋美獨專。
沉濃玄暉詩，典雅淵明篇。
少陵備衆體，太白真謫仙。
微情寄風月，肺腑皆天然。
自從句中眼，一字千金錢。
于今百餘載，誦說如河懸。
人惟屋下屋，何以千萬間。
正聲日微茫，寂感空無邊。